Radiodrama herdenk die dood van De la ReyGeneraal Koos De la Rey. Foto: Argief Aanhangers van Koos de la Rey kan nou vir die eerste keer in klank hoor hoe die intrige rondom die laaste ure van dié bekende leier se lewe ontvou. Maroela Media en Draadloos het, in samewerking met die bekende radiodramavervaardiger en –regisseur Bettie Kemp, ŉ radiodrama vervaardig wat die dood van Koos de la Rey vir luisteraars voor die geestesoog oproep. Die drama word op die dag van die 100ste herdenking van De la Rey se dood, 15 September 2014, deur ŉ verskeidenheid gemeenskapsradiostasies landswyd uitgesaai. Boonop kan die drama direk op Maroela Media se webwerf ook geluister word. Die drama speel af op die 15de September 1914, toe De la Rey in ŉ skietvoorval by Langlaagte in Johannesburg sterf. Gemoedere kook oor. Is die motor waarin hy gereis het werklik verkeerdelik aangesien vir dié van die berugte Foster-bende? Daar is hardnekkige gerugte dat dit ŉ lokval deur sy politieke teenstanders was wat van dié uitsonderlike leier ontslae wou raak. Baie het immers na hom opgesien in die onstuimige tye op die vooraand van die Eerste Wêreldoorlog. Sy besonderse karakter, versiendheid en skerp strategiese denke het hom geliefd gemaak en ontsag afgedwing by vriend en vyand. Kom luister saam na die radiodrama “By die dood van Koos de la Rey” wat dié gebeurtenis herdenk. Die teks is geskryf deur die bekroonde dramaturg Charles J Fourie, en die regisseur en vervaardiger is Bettie Kemp. “By die dood van Koos de la Rey” word ook op die volgende radiostasies uitgesaai: Sluit ook gerus by Die Rebelle en Die Unieregering se Facebook-bladsye aan en bly daagliks op hoogte met die intrige van die Rebellie.